VBS-skandaal: EFF staan by Floyd | Maroela Media
VBS-skandaal: EFF staan by Floyd
Julius Malema (regs), EFF-leier, het Dinsdag sy adjunk, Floyd Shivambu (links), op 'n nuuskonferensie in Johannesburg verdedig. Foto: ANA
Die EFF sê hulle staan bankvas agter hul adjunkpresident, Floyd Shivambu, wie se broer Brian na bewering R16 miljoen by die mislukte VBS Mutual Bank present gekry het.
"Die adjunkpresident het die EFF-leierskap in sy vertroue geneem en ons het geen rede om hom nie te glo nie," het die EFF-leier, Julius Malema, in Johannesburg aan verslaggewers gesê.
Nóg Floyd nóg die EFF word in die verslag na korrupsie by die bank genoem, het Malema bygevoeg.
Luidens mediaberigte is R10 miljoen van die R16 miljoen wat Brian by die bank gekry het, na sy broer Floyd herlei, terwyl die EFF sowat R1,3 miljoen ontvang het. Albei broers het afsonderlik ontken dat hulle geld van die bank ontvang het.
Gevra hoekom die party Floyd glo en hom nie laat ondersoek nie, het Malema gesê daar is geen gronde vir 'n ondersoek nie.
"'n Ondersoek gegrond waarop? Gee ons iets [om mee te werk]," het hy gesê. "In die afwesigheid van prima facie-bewyse, kan daar nie so iets wees nie. Ek is nie bang vir Floyd nie. As hy geld by die armes gesteel het, sal ek hom aanvat."
Malema het gesê Brian is 'n EFF-lid en een van sy pligte vir die party was om EFF-handelsware te verkoop.
In 'n onafhanklike ondersoek in opdrag van die Suid-Afrikaanse Reserwebank ná die ineenstorting van die onderlinge bank is bevind "daar was wydverspreide plundery en stroping van die geld wat by VBS gedeponeer is".
Dié geld was in baie gevalle kliënte se enigste spaargeld. Baie daarvan was ook miljoene rande wat munisipaliteite in die bank belê het.
Luidens dié verslag, getiteld "The Great Bank Heist", het minstens 50 mense oor 'n tydperk van drie jaar vanaf Maart 2015 amper R2 miljard van die bank "pasella" gekry.